ORDE do 21 de outubro de 2005 relativa á modificación puntual das normas subsidiarias de planeamento de Sarria (Lugo) en Céltigos. (Expediente LU-05002).
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 13/12/2005

1. O planeamento urbanístico vixente no municipio de Sarria (Lugo) son as normas subsidiarias municipais de planeamento (desde agora, NNSS) aprobadas definitivamente o 30 de xullo de 1986.
2. No ámbito da Comunidade Autónoma de Galicia está en vigor, como regulación da actividade urbanística, a Lei 9/2002, do 30 de decembro, de ordenación urbanística e protección do medio rural de Galicia (desde agora, Louga), cuxo texto foi modificado pola Lei 15/2004, do 29 de decembro, (DOG números 252 e 254, do 31 de decembro de 2002 e de 2004, respectivamente).
3. A modificación ten por obxecto o cambio da cualificación dunha parcela, cunha superficie de 38.938 m, na cal se implanta unha industria de envasado de auga mineral que dispón de licenza municipal do ano 1971, de solo urbanizable de núcleo rural a solo urbanizable non delimitado, para mellorar as condicións urbanísticas do núcleo rural de Céltigos e da industria nomeada, protexendo e ordenando o núcleo primixenio e permitindo a ampliación e modernización da industria nomeada, de moita antigüidade e arraigo na zona.
4. De conformidade co disposto na disposición transitoria primeira 1 g) da Louga, as modificacións do planeamento vixente á entrada en vigor desta lei deben axustarse ao disposto nela, polo que, consonte o sinalado no seu artigo 93.4º, as modificacións de calquera dos elementos dos plans, proxectos, normas e ordenanzas suxeitaranse ás mesmas disposicións enunciadas para a súa tramitación e aprobación, sen prexuízo de que tamén deban cumprir as demais condicións e trámites que para o efecto prevé a citada lei en razón das pretensións que conteñan. Nese aspecto, cómpre ter en conta, entre outros, os seguintes particulares:
a) Terminada a fase de elaboración da modificación, e inmediatamente antes da súa aprobación inicial, o concello someteu o expediente ao informe preceptivo (artigo 85.1º da Louga) da Consellería de Política Territorial, Obras Públicas e Vivenda (CPTOPV), que foi emitido pola Dirección Xeral de Urbanismo o 17 de marzo de 2005, sinalando unha serie de observacións.
b) Deseguido, o Pleno da Corporación, en sesión do 25 de abril de 2005, acordou a aprobación inicial da modificación, que posteriormente foi sometida a información pública, polo prazo dun mes, mediante anuncios publicados nos xornais El Progreso e La Voz de Galicia os días 11 e 12 de maio de igual ano, así como no número 94 do Diario Oficial de Galicia, do 18 de maio de 2005. No período de información pública formulouse unha alegación referida
a ampliación do ámbito do núcleo rural. Admitida esta, o Pleno do concello aprobou provisoriamente a modificación de referencia na súa sesión do 15 de xullo de 2005.
c) Constan no expediente as solicitudes de informe, con data do 5 de maio de 2005, no ámbito das súas competencias, á Confederación Hidrográfica do Norte, á Consellería de Medio Ambiente e á Deputación Provincial de Lugo, sen que exista constancia da súa emisión. Consta, así mesmo, a solicitude de informe, coa mesma data ao Administrador de Infraestruturas Ferroviarias (Adif), emitido con data do 2 de xuño de 2005, no cal indica unha serie de precisións relativas ás limitacións nas zonas próximas ao trazado do ferrocarril.
d) Igualmente, figuran no expediente informes do secretario municipal e do técnico municipal, de datas 11 e 18 de abril de 2005, respectivamente, sobre a conformidade da modificación coa lexislación vixente e a calidade técnica do proxecto.
5. O documento aprobado provisoriamente vén atender as observacións sinaladas no informe da CPTOPV, do 17 de marzo de 2005. Non obstante, terase en conta que a ordenación reflectida no plano de ordenación O-01, que recolle o avance do plan de sectorización no ámbito do solo urbanizable non delimitado, só ten carácter indicativo.
6. A competencia para a aprobación definitiva das modificacións do planeamento correspóndelle ao conselleiro competente en materia de urbanismo e ordenación do territorio, de conformidade co establecido na Lei 9/2002, do 30 de decembro, de ordenación urbanística e protección do medio rural de Galicia, modificada pola Lei 15/2004, do 29 de decembro.
En consecuencia, e por proposta da Dirección Xeral de Urbanismo desta mesma data,
DISPOÑO:
Artigo 1º
Aprobar definitivamente o expediente de modificación puntual das normas subsidiarias de planeamento de Sarria (Lugo), en Céltigos, aprobada provisoriamente polo Concello de Sarria o 15 de xullo de 2005.
Artigo 2º
De conformidade co disposto polos artigos 92 da Lei 9/2002, e 70 da Lei 7/1985, do 2 de abril, reguladora das bases de réxime local, o concello deberá publicar a normativa e ordenanzas da modificación aprobada definitivamente no BOP de Lugo.
Disposición derradeira
Segundo o disposto no artigo 85.9º da Lei 9/2002, contra esta orde non cabe recurso en vía administrativa; non obstante, contra ela poderase interpor recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses contados desde o
día seguinte ao da súa publicación segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 21 de outubro de 2005.
María José Caride Estévez
Conselleira de Política Territorial,
Obras Públicas e Transportes